62-jarige vas na moltrein-skieteryFrank James (Foto: Michael M. Santiago/Getty Images/AFP) ’n 62-jarige man is in hegtenis geneem in verband met Dinsdagoggend se voorval waar tien mense op ŉ volgepakte moltrein in Brooklyn, New York, geskiet is. Frank James, wat daarvan beskuldig word dat hy twee rookbomme afgevuur het voordat hy op passasiers losgebrand het, sal van terreur aangekla word. James kan tot lewenslange tronkstraf gevonnis word indien hy skuldig bevind word. Niemand is in Dinsdag se aanval dood nie. Nog 13 mense is beseer tydens ’n stormloop in ’n poging om van die trein af te kom. Die motief vir die aanval is steeds onbekend. James is al nege keer tussen 1992 en 1998 in hegtenis geneem op aanklagte van onder meer betreding, diefstal en wanordelike gedrag. Die polisie het op die toneel op ’n 9 mm‑Glock-pistool, drie magasyne en ’n byl beslag gelê. James se kredietkaart en sleutels van ’n bussie wat hy gehuur het, is ook op die toneel gevind. Hy sal Donderdag in ’n hof verskyn. Daar was Woensdag ’n streng polisieteenwoordigheid op die 36th Street-stasie in Brooklyn waar die aanval plaasgevind het. Volgens die polisie het James ’n gasmasker opgesit toe die trein Dinsdag in spitstyd by die stasie aangekom het, waarna hy die rookbomme en 33 skote afgevuur het. James het verskeie video’s van homself op YouTube gelaai waar hy lang, soms aggressiewe, politieke tirades lewer. Hy het ook Eric Adams, burgemeester van New York, in die video’s gekritiseer.